ORDE do 23 de decembro de 2009 pola que se amplía a dotación orzamentaria da Orde do 17 de decembro de 2008 pola que se establecen as bases reguladoras das axudas para a mellora da eficacia e sustentabilidade das explotacións agrarias e para incorporación de novos activos agrarios, e se convocan para o ano 2009.
CONSELLERÍA DO MEDIO RURAL — III. OUTRAS DISPOSICIÓNS — 29/12/2009

Mediante a Orde do 17 de decembro de 2008 (DOG número 248, do 23 de decembro) establecéronse as axudas para a mellora da eficacia e sustentabilidade das explotacións agrarias e para incorporación de novos activos agrarios. As ditas axudas, en esencia, establécense para mellorar a estrutura produtiva das explotacións agrarias mediante o financiamento de investimentos en plans de mellora para as explotacións agrarias, e a incorporación de mozos á actividade agraria en réxime de concorrencia competitiva. A orde anterior preveu para plans de melloras (código orzamentario de proxecto 200700399) inicialmente un importe total de 20.000.000 .
Dada a laboriosidade da fase de instrución deste tipo de solicitudes, non foi posible coñecer o importe das solicitudes que se ían aprobar ata datas moi recentes, circunstancia que impediu solicitar esta ampliación de límites con anterioridade. E unha vez instruídos todos os expedientes e realizado o cálculo de axuda dos que cumprían todos os requisitos, comprobouse un déficit de 3.850.000  para poder aprobar todas as solicitudes de plans de melloras.
Por todo o exposto con anterioridade considerouse necesaria a ampliación dos límites plurianuais 2007-2013, nesta medida reflectida na aplicación orzamentaria 712B7720 C.P. 200700399, por un importe global de 3.850.000 , a cal foi aprobada no Consello da Xunta de Galicia na reunión do 17 de decembro de 2009.
En consecuencia, de acordo co disposto no artigo 30.I.3º do Estatuto de autonomía de Galicia e facendo uso das facultades que me confiren o artigo 14 da Lei 9/2007, do 13 de xuño, de subvencións de Galicia, así como en uso das competencias que me confire a Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo único.
1. A dotación orzamentaria prevista para as axudas para a mellora da eficacia e sustentabilidade das explotacións agrarias e para incorporación de novos activos agrarios, convocadas para o ano 2009, de acordo coa Orde do 17 de decembro de 2008 (DOG número 248, do 23 de decembro), increméntanse no importe de 3.850.000 , na aplicación orzamentaria 712B7720 código de proxecto 200700399.
2. O dito incremento efectúase para o ano 2010 en trescentos mil euros (300.000 ); para o ano 2011 nun millón douscentos cincuenta mil euros (1.250.000 ); para o ano 2012 nun millón douscentos cincuenta mil euros (1.250.000 ); e para o ano 2013 nun millón cincuenta mil euros (1.050.000 ), dotación que poderá ser incrementada con fondos comunitarios, do Estado, ou da comunidade autónoma.
3. En todo caso, a concesión das axudas reguladas na dita orde estará limitada ás dispoñibilidades orzamentarias.
Disposición adicional
Única.-A ampliación e o reaxuste das anualidades previstas no artigo único desta orde non afecta o prazo de presentación de solicitudes establecido na Orde do 17 de decembro de 2008.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 23 de decembro de 2009.
Samuel Jesús Juárez Casado
Conselleiro do Medio Rural